b'\n_START_ARTICLE_\nEjby (Middelfart Kommune)\n_START_SECTION_\nHistorie\n_START_PARAGRAPH_\nNavnet anses afledet af "Egby"._NEWLINE_Omkring 1870 omtales byen s\xc3\xa5ledes: "Ejby med Kirken, Skole, Jernbanestation, 2. Veirm\xc3\xb8ller og 3 Teglv\xc3\xa6rker"._NEWLINE_Omkring \xc3\xa5rhundredeskiftet omtales byen s\xc3\xa5ledes: "Ejby, ved J\xc3\xa6rnbanen, med Kirke, Skole, Forskole, Fattiggaard (opr. 1882, Plads for 26 Lemmer), Forsamlingshus (opf. 1894), 2 M\xc3\xb8ller, 6 Teglv\xc3\xa6rker (et i Nyhave Huse), Savv\xc3\xa6rk, K\xc3\xb8bmandsforretn., G\xc3\xa6stgiveri, J\xc3\xa6rnbane-, Telegraf- og Telefonstation samt Postekspedition."_NEWLINE_Ejby stationsby havde 629 indbyggere i 1906, 888 indbyggere i 1911 og 1.037 indbyggere i 1916. I 1911 var fordelingen efter n\xc3\xa6ringsveje s\xc3\xa5ledes: 87 levede af landbrug, 366 af h\xc3\xa5ndv\xc3\xa6rk og industri, 165 af handel og oms\xc3\xa6tning, 115 af liberale erhverv._NEWLINE_Ejby fortsatte sin udvikling i mellemkrigstiden: 1.029 indbyggere i 1921, 1.039 i 1925, 998 i 1930, 1.127 i 1935 og 1.187 indbyggere i 1940. I 1930 var ehvervsfordelingen s\xc3\xa5ledes: 164 levede af landbrug, 362 af h\xc3\xa5ndv\xc3\xa6rk og industri, 159 af handel og oms\xc3\xa6tning, 89 af transport, 43 af immateriel virksomhed, 101 af husgerning, 75 var ude af erhverv og 5 havde ikke oplyst indkomstgrundlag._NEWLINE_Ejby fortsatte sin udvikling i efterkrigstiden: 1.232 indbyggere i 1945, 1.349 i 1950, 1.398 i 1955, 1.309 i 1960 og 1.357 indbyggere i 1965'